CELEX: 31983D0220
Language: el
Date: 1983-04-22 00:00:00
Title: 83/220/ΕΟΚ: Απόφαση της Επιτροπής της 22ας Απριλίου 1983 για την τροποποίηση της απόφασης 81/10/ΕΟΚ περί καθορισμού των περιφερειών από τις οποίες η Ελλάδα δεν αποστέλλει προς τα υπόλοιπα Κράτη μέλη κανένα βοοειδές και χοιροειδές ούτε νωπά κρέατα των βοοειδών, χοιροειδών, προβατοειδών και αιγοειδών

Avis juridique important

|

31983D0220

83/220/ΕΟΚ: Απόφαση της Επιτροπής της 22ας Απριλίου 1983 για την τροποποίηση της απόφασης 81/10/ΕΟΚ περί καθορισμού των περιφερειών από τις οποίες η Ελλάδα δεν αποστέλλει προς τα υπόλοιπα Κράτη μέλη κανένα βοοειδές και χοιροειδές ούτε νωπά κρέατα των βοοειδών, χοιροειδών, προβατοειδών και αιγοειδών  

Επίσημη Εφημερίδα αριθ. L 121 της 07/05/1983 σ. 0028 - 0028

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 22ας Απριλίου 1983  για την τροποποίηση της απόφασης 81/10/ΕΟΚ περί καθορισμού των περιφερειών από τις οποίες η Ελλάδα δεν αποστέλλει προς τα υπόλοιπα Κράτη μέλη κανένα βοοειδές και χοιροειδές ούτε νωπά κρέατα των βοοειδών, χοιροειδών, προβατοειδών και αιγοειδών  (83/220/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την πράξη προσχωρήσεως της Ελλάδας, και ιδίως το άρθρο 112,  Εκτιμώντας:  ότι, λαμβάνοντας υπόψη την ύπαρξη στο νομό Έβρου προστατευτικής ζώνης στην οποία τα βοοειδή, προβατοειδή και αιγοειδή εμβολιάζονται τακτικά κατά του αφθώδους πυρετού που προκαλείται από ιό εξωτικού τύπου, η Επιτροπή καθόρισε, με την απόφαση 81/10/ΕΟΚ (1), τις περιοχές από τις οποίες η Ελλάδα δεν αποστέλλει προς τα υπόλοιπα Κράτη μέλη κανένα βοοειδές και χοιροειδές ούτε νωπά κρέατα των βοοειδών, χοιροειδών, προβατοειδών και αιγοειδών·  ότι, έκτοτε, οι ελληνικές αρχές περιόρισαν και οροθέτησαν με ακρίβεια την περιοχή στην οποία πραγματοποιούνται οι εμβολιασμοί αυτοί·  ότι οι ελληνικές αρχές έλαβαν κατά το ίδιο χρονικό διάστημα τις απαραίτητες διατάξεις που θα εξασφαλίζουν την ακριβή αναγνώριση των ζώων που έχουν εμβολιασθεί στη ζώνη αυτή·  ότι οι ελληνικές αρχές απαγορεύουν τις μετακινήσεις των βοοειδών, χοιροειδών, προβατοειδών και αιγοειδών της εμβολιασμένης περιοχής προς τον υπόλοιπο νομό Έβρου και προς την υπόλοιπη ελληνική επικράτεια, εκτός από τα ζώα που καταλήγουν, υπό κρατικό έλεγχο, στο σφαγείο «Θράκη ΑΕ» για να σφαγούν αμέσως· ότι, στην τελευταία περίπτωση, η σφαγή επιτρέπεται μόνο όταν δεν γίνονται σφαγές που προορίζονται για ενδοκοινοτικές συναλλαγές·  ότι οι ελληνικές αρχές απαγορεύουν τη χρησιμοποίηση του κοινοτικού σήματος υγείας για τη σήμανση των κρεάτων που προέρχονται από ζώα της εμβολιασμένης περιοχής·  ότι εδώ και περισσότερο από 12 μήνες δεν διαπιστώθηκε στο νομό Έβρου καμία εστία αφθώδους πυρετού που προκαλείται από τον ιό εξωτικού τύπου·  ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Το άρθρο 1 της απόφασης 81/10/ΕΟΚ αντικαθίσταται από το ακόλουθο άρθρο:  «Άρθρο 1  Η Ελλάδα δεν αποστέλλει προς τα υπόλοιπα Κράτη μέλη κανένα βοοειδές και χοιροειδές ούτε νωπά κρέατα των βοοειδών, χοιροειδών, προβατοειδών και αιγοειδών από το τμήμα του νομού Έβρου που οροθετείται:  - ανατολικά από τα ελληνοτουρκικά σύνορα,  - δυτικά και βόρεια από την εθνική οδό Φερών - Ορεστιάδας - Καστανιών,  - νότια από την εθνική οδό Φερών - Ορεστιάδας, περικλείοντας όμως και τις κοινότητες Λουτρός και Μοναστηράκι.»  Άρθρο 2  Η παρούσα απόφαση απευθύνεται στα Κράτη μέλη.  Έγινε στις Βρυξέλλες, στις 22 Απριλίου 1983.  Για την Επιτροπή  Poul DALSAGER  Μέλος της Επιτροπής  (1) ΕΕ αριθ. L 33 της 5. 2. 1981, σ. 31.